ત્યાં તો એ ગૃહસ્થનો દસ-બાર વર્ષનો પુત્ર મોસાળથી પાછો ફર્યો. ગૃહસ્થે કહ્યું: “બા, આ તમારો એક માત્ર પૌત્ર અને અમારો એકમાત્ર પુત્ર!” બહેનની આંખો આંસુથી ઊભરાઈ ગઈ. ભાઈએ કહ્યું: “મા, બીજું જે કરવું હોય તે કરજો, કદી રડશો નહીં. તમારી આંખમાં આંસુ આવશે તો તે અમને કોઈને નહીં ગમે. તમારાં આંસુ અમારાથી સહન જ નહીં થાય!” દિવસો સુધી રડી રડીને થાકેલી એ નારીની આંખમાં પહેલી જ વાર આંસુરૂપે જે સ્મિત ચમક્યું. એ આંખોમાં નવું તેજ-નવી ચમક જોવા મળી.